ЩIэблэм я къэкIуэнум толажьэ
КъБКъУ-м Щэнхаб-зэмкIэ и центрым, Темыркъан Хьэту и цIэр зезыхьэм, иджыблагъэ щекIуэкIащ зэIущIэ щхьэпэ.
Абы щызэхуашэсат университетым къепхауэ лажьэ Школ академие цIыкIум щеджэхэм я адэ-анэхэр. КъБКъУ-м и пресс-IэнатIэм и лэжьакIуэ Дол Иннэ хъыбар къызэрыдигъэщIамкIэ, зэIущIэм и лэжьыгъэм хэтащ а академием и унафэщI Насып Артур, КъБКъУ-м и къудамэхэм я пашэхэр, университетым абитуриентхэр щIэтIысхьэныр къызэгъэпэщынымкIэ и IэнатIэм и унафэщI Гъуэгузокъуэ Тимур, еджапIэ нэхъыщхьэм хыхьэ институтхэм, факультетхэм я кафедрэхэм я унафэщIхэр, егъэджакIуэхэр.
Школ академие цIыкIум щеджэхэм я Iуэху зыIутым, яIэ ехъулIэныгъэхэм щытепсэлъыхьащ зэхуэсым. Ар къызэIуихащ икIи иригъэкIуэкIащ Насып Артур.
— Ди академием мы зэманым щоджэ ныбжьыщIэ 225-рэ. Абыхэм ящыщ дэтхэнэми IэмалыфI иIэщ еджапIэ нэхъыщхьэм лъэпощхьэпоуншэу щIэтIыс-хьэну, — жиIащ Насыпым. — Зэхуэсым цIыху куэд къызэрырихьэлIам къегъэлъагъуэ адэ-анэхэми, егъэджакIуэхэми, универ-ситетым и IэнатIэ зэмылIэужьыгъуэхэм я унафэщIхэми — псоми щIэблэм я къэкIуэнум гулъытэ зэрыхуэтщIыр, абы дызэрыхуэлажьэр. Си гуапэщ фи бынхэм я мурадхэр, хъуэпсапIэхэр къайхъулIэну.
Я бынхэм я Iуэху зыIутым щыгъуазэ хуащIу, адэ-анэхэм епсэлъащ абыхэм я егъэджакIуэхэр. КъБКъУ-м Архитектурэм-кIэ, ухуэныгъэмрэ дизайнымкIэ и институтым и кафедрэм и егъэджакIуэ нэхъыжь Бэрэгъун Люся зэрыжиIамкIэ, академием етIанэгъэ къыщызэIуахынущ «Архитектура» унэтIыныгъэщIэр. Абы щIэтIыс-хьэну гукъыдэж зыщIхэм черчениемкIэ творческэ экзамен ятын хуейщ. Школ академие цIыкIум щеджэхэм иджыпсту ябгъэдэлъ щIэныгъэр къэплъытэмэ, абыхэм ящыщ дэтхэнэми IэмалыфI иIэщ а къэпщытэныгъэм ехъулIэныгъэкIэ пхыкIыну.
Университетым зэрыщIэтIысхьэ хабзэхэм ятеухуауэ адэ-анэхэм яIэ упщIэхэм жэуап зэпкърыха иритащ Гъуэгузокъуэ Тимур.
Академием и унафэщIхэм, егъэджакIуэхэм фIыщIэ хуащIу зэхуэсым къыщыпсэлъащ адэ-анэ зыбжанэ. Абыхэм жаIащ республикэм и еджапIэ нэхъыщхьэм и гупэр школым зэрыхуигъэзар хуабжьу я гуапэ зэрыхъуар, ар къэзыух я сабийхэм я щIэныгъэм щыхагъэхъуэну я мурадыр КъБКъУ-р арауэ зэрыщытри къыхагъэщащ. Псом хуэмыдэу адэ-анэхэм фIыщIэшхуэ хуащIырт еджакIуэ гупхэм я кураторхэм.
Адэ-анэхэмрэ университетым и лэжьакIуэхэмрэ я зэхуэсыр купщIафIэу екIуэкIащ. Апхуэдэ зэIущIэхэр дяпэкIи къызэгъэпэщын зэрыхуейри щыжаIащ зэIущIэм.
Тамбий Линэ.
